OŠ Tar-Vabriga

Istarska 21, 52465 Tar

*Temeljem čl. 24 stavak 2 Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima, ravnateljica Andrea Baksa, prof. podnosi:*

IZVJEŠĆE O STANJU SIGURNOSTI, PROVOĐENJU PREVENTIVNIH PROGRAMA TE MJERAMA PODUZETIM U CILJU ZAŠTITE PRAVA UČENIKA I DJELATNIKA ŠKOLE ZA
2020./2021. ŠKOLSKU GODINU

 *- školska je ustanova dužna osigurati zaštitu prava propisanih Ustavom Republike*

 *Hrvatske, konvencijama, zakonima, provedbenim propisima*

 *- provedbu programa kojim se promiče zaštita njihovih prava, sigurnost i zdravlje*

1. **Program fizičke sigurnosti u školi**

Osnovna škola Tar – Vabriga u Taru u sklopu vođenja poslova zaštite na radu ima sklopljen ugovor sa firmom ELKRON iz Pule s kojom surađuje po svim pitanjima vezanim uz sigurnost i zaštitu učenika i zaposlenika Škole.

U suradnji s imenovanom firmom poduzete su sve preventivne mjere za siguran boravak u prostorima škole. Svake dvije godine radi se revizija Procjene opasnosti u školi u kojoj se izrađuje izvještaj za cjelokupni prostor i sva radna mjesta u školi.

U siječnju 2020. izrađena je Procjena opasnosti te Plan evakuacije i spašavanja u slučaju požara, potresa, eksplozivnih sredstava ili drugih opasnosti. Temeljem plana provedena je i vježba evakuacije 23. siječnja 2020. godine, a također i u zgradi škole u Vabrigi 17. prosinca 2019.-te. Na sjednici UV-a ravnateljica je izvijestila učitelje o provedenoj vježbi i educirala u čemu trebamo biti još pažljiviji u eventualnim stvarnim situacijama katastrofa.

U skladu sa Planom evakuacije u školi su postavljene oznake za putove evakuacije kao i znakovi za uzbunjivanje te važni telefonski brojevi u slučaju opasnosti.

Svi djelatnici škole položili su ispit za rad na siguran način i zaštitu od požara, te edukaciju pružanja prve pomoći ( edukacija djelatnika Crvenog križa na sjednici UV-a).

U skladu sa zakonskim obvezama u školi se redovito provodi kontrola uređaja, strojeva, električnih instalacija, vatrogasnih aparata, hidranata i gromobrana.

Izvršen je inspekcijski nadzor Državne uprave za zaštitu i spašavanje te nisu uočene nepravilnosti. U svezi provedbe obveze iz čl. 6. Uredbe o jedinstvenim znakovima za uzbunjivanje, a koje se odnose na postavljanje i isticanje jedinstvenih plakata s znakovima za uzbunjivanje unutar prostorija školske ustanove, nakon vizualnog pregleda prostorija, isti su postavljeni u odgovarajućem broju.

Za vrijeme boravka učenika u školi organizirano je dežurstvo učitelja. Dežurstvo je organizirano na svakom katu škole, a za vrijeme velikog odmora dežura se u prizemlju i na dvorištu škole, a u zgradi škole u Vabrigi također svakodnevno dežuraju učiteljice ispred škole i u prostoru škole, a također i stručna služba, te tehničko osoblje.

 Budući je škola javna ustanova podliježe svim propisima koji se odnose na zaštitu sigurnosti kretanja, ulaska odnosno izlaska. Škola raspolaže video-nadzorom koji kontrolira stepeništa i hodnike škole. Na istima se nalaze skice o izlazima u slučaju nužde, vatrogasni aparati, panik rasvjeta i dr.

U zgradi škole u Vabrigi u hodniku su postavljene protuklizne gumirane podloge.

Učenici su u okviru svojih nastavnih predmeta upoznati sa radom na siguran način, a na prvim satovima razrednika svi su upoznati sa mjerama sigurnosti kroz izlaganje razrednika i upute o kućnom redu.

Škola ima osobu koja je povjerenik zaštite na radu iz redova djelatnika ( Hrvoje Paić, učitelj TZK).

U smislu sigurnosti i zaštite učenika razrednici su za sat razredne zajednice upućeni na stranicu Ministarstva unutarnjih poslova RH i temu „Zlostavljanje putem mobitela i interneta, prevencija zloporabe pirotehničkih sredstava, te sredstava ovisnosti - alkohola, droga, kocke i sl.

U svrhu ostvarivanja prava i zaštite djece škola ima suradnju sa policijom za maloljetnu delikvenciju, CZSS Poreč, „Zdravi grad“ Poreč, Crvenim križom, domom zdravlja i šk. liječnicom, općinom - načelnikom i djelatnicima, osnovne i srednje škole u županiji, Zavodom za javno zdravstvo – tim školske medicine, Županijskim uredom za obrazovanje, sport i kulturu, Uredom državne uprave, Agencijom za odgoj i obrazovanje, Ministarstvom znanosti i obrazovanja, Turističkom zajednicom Tara, te Općinom prema potrebi škole i prema važećim propisima.

1. **Provođenje preventivnih aktivnosti i programa**

Preventivni programi OŠ Tar – Vabriga za godinu 2020./2021. planirani su Godišnjim planom i programom rada škole, Školskim kurikulumom te programima rada razrednika.

Tematski se mogu podijeliti u programe:

- zaštite zdravlja učenika,

- programe prevencije ovisnosti ,

- programe prevencije nasilja.

Programi se provode u sklopu redovne nastave, zdravstvenog i građanskog odgoja, sata razrednika, školskih ili razrednih projekata, predavanja i drugih aktivnosti koje organizira školska ustanova samostalno ili u suradnji s drugim institucijama.

Zaštita zdravlja učenika provodi se na razini cijele ustanove. Organizirana je prehrana za sve učenike, za učenike iz socijalnog programa marendu financira Općina Tar – Vabriga i Grad Poreč.

Škola je već šestu godinu uključena u projekt „Shema školskog voća i mlijeka “ putem kojeg se potiče učenike na konzumiranje voća i mlijeka, te mliječnih proizvoda.

Školska liječnica u sklopu plana aktivnosti provodi redovita cijepljenja i sistematske preglede te predavanja o zdravoj prehrani i pubertetu.

Zavod za javno zdravstvo Istarske županije surađuje s OŠ Tar – Vabriga na promociji pravilne prehrane i unapređenju školskog jelovnika.

**PREVENCIJA – ŠPP – 2019./2020.**

Škola provodi preventivne programe kroz neposredni pedagoški rad, educiranje plakatiranjem i usmenim obavijestima, primjenjuje odredbe Protokola o postupanju u slučaju nasilja, kontaktira stručne županijske i općinske službe, poduzima stručna usavršavanja, tečajeve (zaštite na radu, od požara, prva pomoć) i provodi različite akcije u okviru Školskog kurikuluma.

Tijekom godine se održavaju savjetodavni razgovori s roditeljima i učenicima u svrhu prevencije rizičnih oblika ponašanja (nasilja, mobinga, prevencija ovisnosti…)

Kroz satove razrednika i u sklopu predmetne nastave realiziraju se teme kurikuluma zdravstvenog i građanskog odgoja (zdravstveni odgoj, psihologija komunikacije i primijenjena komunikacija, obrađuju se teme: otpornost pritisku skupine, nošenje sa stresom, samopoštovanje, nasilje u maloljetničkim vezama itd.)

U školi postoji i Vijeće učenika koje uz pomoć stručne službe i ravnateljice komuniciraju o tekućoj problematici pri čemu se uvažavaju prijedlozi učenika u svrhu poboljšanja kvalitete škole i školskog ozračja.

U svrhu preventivnih mjera koriste se i različiti projekti koji se izvode kao izvannastavni ili izvanškolski projekti, a imaju za cilj navesti učenike na pozitivno ponašanje, iskazivanje kreativnosti odnosno kvalitetno uključivanje u život škole, općine i županije.

Škola je, (u sklopu preventivnih mjera u svrhu razvijanja pozitivnih oblika ponašanja i samopoštovanja) u školskoj godini 2019./2020. do sada kroz programe Školskog kurikuluma provela aktivnosti.

Tijekom 1. polugodišta odvijale su se sljedeće aktivnosti vezane za zaštitu učenika, prevenciju nasilja i promicanje solidarnosti među djecom: Dječji tjedan – radionice i predavanja na temu dječjih prava, Dani kruha i zahvalnosti za plodove zemlje, Mjesec hrvatske knjige, Mjesec borbe protiv ovisnosti – predavanje učenika 8.-ih razreda i radionice u školi, predavanja djelatnika MUP-a na tem: „Poštujte naše znakove“ – namijenjeno učenicima prvih r. „Vršnjačko nasilje“ za učenike petih razreda (predavač Robert Pavleković; „Nasilje na Internetu“ – predavanje MUP – a za učenike 5.,6. I 7. –ih razreda (Robert Pavleković, odjel prevencije IŽ); „Zdrav za pet“ – projekt prevencije ovisnosti – predavanje za učenike osmih razreda o zakonskim posljedicama konzumacije alkohola); „Mir i dobro“ – edukacija o opasnostima koje prijete od uporabe pirotehničkih sredstava (pripadnici protueksplozivnog odjela Poreč); radionice „Nasilje u školi“ ( psihologinja M.Banko i pedagoginja M. Škopac );

 „Prevencija ovisnosti“ – predavanje za učenike 7. i 8. r. o zakonskim posljedicama konzumacije alkohola (Sanja D. Fabris MUP Pula , odjel prevencije) ; predavanje za 6.razred od strane GDCK – a Poreč pod nazivom „Poznaješ li Crveni križ ? “ (I. Ostojić); „Spolno zdravlje mladih“ – predavanje za učenike osmih r. o ravnopravnosti spolova, nenasilju u vezama, pravo na različitost spolne orijentacije bez diskriminacije, ugodno i sigurno spolno iskustvo bez prisile (Daniela Beaković, dr. med, specijalist školske medicine); „Tamna strana ljubavi“ na temu nasilja u maloljetničkim vezama po programu školske psihologinje.

Obilježeni su: Dan sjećanja na Vukovar, Dan Sv. Nikole, a svečanim koncertom obilježili Božić. Povodom akcije „Solidarnost na djelu“ (na školskoj i lokalnoj razini) učenici su prikupljali dobrovoljni prilog za Crveni križ i provodili su humanitarne akcije, a sudjelovali su i u raznim drugim aktivnostima i radionicama u suradnji sa Crvenim križem Poreč. Sudjelovali smo i u novogodišnjoj lutriji, te svojim aktivnim radom pomogli Društvu invalida Poreč. Organizirali smo i humanitarnu akciju sakupljanja potrepština za potrebite pod nazivom „Djeca – djeci“.

Sistematski pregledi učenika i cijepljenja odvijaju se prema planu šk. liječnice, a također i sistematski pregledi djelatnika škole su obavljeni u veljači 2020.

1. **Mjere zaštite prava učenika**

U svrhu zaštite prava učenika Škola postupa u skladu s Pravilnikom o načinu postupanja odgojno-obrazovnih radnika školskih ustanova u poduzimanju mjera zaštite prava učenika te svako kršenje tih prava prijavi nadležnim tijelima u skladu s odredbama Kućnog reda škole, Statuta i odredbama Pravilnika o kriterijima za izricanje pedagoških mjera. Na razini Županije Istarske planira se edukacija ravnatelja o zaštiti pojedinca u vezi s obradom osobnih podataka djece i učitelja i o slobodnom kretanju takvih podataka.

1. **Selektivni programi prevencije**

Selektivni programi prevencije obuhvaćaju aktivnosti usmjerene na pojedince, skupine ili razrede sa značajnijim problemima u ponašanju.

Pojačane aktivnosti provodile su se u razredima u kojima je u međusobnim interakcijama dolazilo do fizičkog ili verbalnog nasilja ili međusobnog neuvažavanja.

Aktivnosti su bile usmjerene i prema roditeljima kroz individualne razgovore i roditeljske sastanke, komunikacijom sa stručnom službom škole a često i s ravnateljicom. U razrednim odjeljenjima provodile su se radionice s ciljem senzibiliziranja razreda za potrebe pojedinca te učenja tolerancije i suživota u razredu i uvažavanju različitosti.

Izvješće povjerenika Zaštite na radu - učitelja Hrvoja Paića:

IZVJEŠĆE O SIGURNOSTI I ZAŠTITI NA RADU

U OŠ Tar – Vabriga provode se sve sigurnosne i zaštitne mjere i one se odnose na tri kompleksa od kojih se dva nalaze u Taru, za više i niže razrede, te jedan u Vabrigi, isključivo za niže razrede.

Kao povjerenik zaštite na radu (prof. Hrvoje Paić) osobno sam provjeravao stanje sva tri kompleksa te u stalnom kontaktu sa svim djelatnicima u realnom vremenu sve tehničke poteškoće prijavljujem domaru škole koji iste u što hitnijem razdoblju dovodi u idealno radno stanje, od vanjskih struktura pa do svih vrsta unutarnjih instalacija, vodovodnih te tehničkih i sigurnosnih struktura cjelokupnog radnog okoliša. O svemu učinjenom obavještavam ravnateljicu škole.

Prije početka ove školske godine (2020./21.) pregledani su i servisirani svi klima - uređaji u učionicama, te svih 17 vatrogasnih aparata u zgradi škole u Taru, 2 u zgradi bivšeg vrtića te 7 u Vabrigi. Isto tako napravljena je vanjska zaštitna ograda školskog igrališta.

Škola je osigurala da su sva mjesta rada sigurna, održavana te prilagođena za rad i da zdravlje svih radnika, učenika i posjetitelja nisu u niti jednom trenutku u stanju ugroženosti.

Škola je isto tako osigurala nadzorne uređaje u svrhu sredstava zaštite u skladu s odredbama zakona.

Sigurnosni znakovi, znakovi za evakuaciju i spašavanje, upute i oznake za rukovanje radnom opremom su postavljeni na svakom katu na vidljivo mjesto.

Vježbe u sklopu plana evakuacije ili iznenadnog događaja se održavaju u skladu sa odredbama pravilnika i zakona o zaštiti i sigurnosti na radu. Posljednja vježba evakuacije održana je 7. studenog 2019. godine, kao i vatrogasna vježba simulacije spašavanja unesrećenog. Sljedeća je na rasporedu za dvije godine.

U školi je osigurano i organizirano pružanje prve pomoći od strane stručne službe, pojedinih učitelja te od samog povjerenika zaštite na radu.

Svi zaposlenici škole pridržavaju se pravila o sigurnosti i zaštiti na radu te primjenjuju sve neophodne postupke radi sprječavanja eventualnih ozljeda na radu, profesionalnih bolesti te svih eventualnih oštećenja zdravlja.

Ove školske godine se s obzirom na epidemiološku krizu uzrokovanu Corona virusom (Covid – 19) u sve tri ustanove Oš Tar – Vabriga u skladu sa preporukama ministarstva i Stožera Civilne zaštite RH poduzete sve mjere osiguravanja i zaštite učenika i učitelja, od organizacije samog ulaza u školu, korištenja učionica, blagovaonice, zbornice i ostalih prostorija sve tri zgrade škole pa do samih dezinfekcijskih sredstava postavljenih na ključna mjesta, mjerača temperature, dokumenata za upis eventualnih visokih temperatura djelatnika i ostalo.

Napomena!

Detaljne **Epidemiološke mjere i Provedbeni plan** škole u situacijama pandemije se nalaze na web stranici škole, te se po naputku Stožera IŽ i Epidemioloških stručnjaka i dr. mjerodavnih institucija redovito aktualiziraju, te javno objavljuju.

 Ravnateljica: Andrea Baksa, prof.

Tar, 20.10. 2020.